ትራምፕ በአሜሪካ የሚስተዋለዉን ህገ ወጥ የጦር መሳሪያ ዝውውርን ለመግታት የሚያስችል ስምምነት አደረጉ
የአሜሪካው ፕሬዚዳንት ዶናልድ ትራምፕ በሀገሪቱ የሚስተዋለዉን ህገ ወጥ የጦር መሳሪያ ዝውውርን ለመግታት የሚያስችል ስምምነት አድርገዋል፡፡ ፕሬዚዳንቱ ስምምነቱን ያደረጉት በሀገሪቱ በህገወጥ የጦር መሳሪያ የሚደርሰዉ የዜጎች ህልፈት እየጨመረ መምጣቱን ተከትሎ ነው፡፡ዶናልድ ትራምፕ በስልጣን ዘመናቸው ህግ ወጥ የመሳሪያ ዝውውርን ለመግታት እርምጃ ሲወስዱ ይህ ለመጀሪያ ጊዜ እንደሆነም ተጠቁሟል፡፡በአሜሪካ ሁለተኛ ደረጃ ት/ቤት እና ዩኒቨርሲቲ ውስጥ በህገ ወጥ የመሳሪያ ዝውውር የሰው ሞት እና መቁሰል ሲደርስ መስማት አዲስ አይደለም፡፡ ከቅርብ ጊዜ ወዲህም ወደመንበረ ስልጣኑ የሚመጡ የአሜሪካ ፕሬዚዳንቶች በህገወጥ መሳሪያዎች የሚደርሱ አደጋዎችን ለመከላከል ህጎችን ቢያወጡም ተጨባጭ ለውጥ እምብዛም አልታየም፡፡ በዚህም ምክንያትም በሀገሪቱ በመሳሪያ ጥቃት የሚደርሱ የጅምላ ጭፍጨፋዎች ከጊዜ ወደ ጊዜ እየተበራከቱ እንደመጡ መረጃዎች ያመለክታሉ፡፡እንደ አዉሮፓዊያን የዘመን ቀመር ከ2013 ጀምሮ ባሉት ጊዜ ውስጥ በትምህርት ቤቶች ላይ በሚደርሱ ጥቃቶች ብቻ ከ290 በላይ ዜጎች ህይወታቸዉን እጥተዋል፡፡ ከዚህ ውስጥ ከ60 የሚሆነው ጥቃት ባሳላፍነው የፈረንጆቹ 2017 የደረሰው ጥቃት ነው ፡፡ ለአብነትም በዋሽንግተን ዲሲ በመንገድ ላይ በተከፈቱ ተኩሶች ከ336 በላይ ሰዎች መሞታቸው ይጠቀሳል፡፡ከአጠቃላይ የዓለም ህዝብ 4 ነጥብ 4 በመቶ የሰለጠነ የሰው ሃይል እንዳላት የሚነገርላት አሜሪካ ህግ ወጥ የመሳሪያ እንቅስቃሴ ከሚታይባቸው የዓለም ሀገራትም ቀዳሚ እየሆነች መጥታለች፡፡ በተለይም ደግሞ አሁን አሁን እየተስተዋለ የሚገኘው የመሳሪያ ዝውውር እየከፋ ስለመምጣቱ ይነገራል፡፡ የዩሮ ንውስ የምርመራ ዘገባ እንደሚያሳያው ባሳላፍነው የፈረንጆቹ 2017 ብቻ ከ1800 በላይ ዜጎች አሜሪካ ውስጥ መጦር መሳሪያ ህይወታቸዉን ሲያጡ ከ3000 በላይ የሚሆኑት ደግሞ ቀላል እና ከባድ የመቁሰል አደጋ ደርሶባቸዋል፡፡በአሜሪካ የጦር የመሳሪያ በቀላሉ በማንኛውም እጅ መግባት መቻሉ፤ ስለጦር መሳሪያ ጉዳት ያልገባቸው እድሜያቸው ከ20 በታች የሆኑ ወጣቶች የጦር መሳሪያዉን መጠቀም እንዲችሉ አድርጓቸዋል፡፡ ችግሩን የከፋ እያደረገ ያለው ደግሞ ይህ ነው ይላሉ ባለሙያዎች፡፡ በአሜሪካ 18 ዓመት ያልሞላው ልጅ ቢራ መግዛት ባይችልም የጦር መሳሪያ መግዛት ግን በቀላሉ ይችላል፡፡በአንድ የፍሎሪዳ ሁለተኛ ደረጃ ትምህርት ቤት ውስጥ የተፈጠረው ይህ ነው፡፡ መሳሪያን ለመግዛት ወደ ሱቅ ጎራ ያለው የ19 ዓመቱ ኒኮላስ ክሩዝ ወደ ትምህርት ቤቱ ቅጥር ግቢ በመግባት በደቂቃዎች ውስጥ የ17 ሰዎችን ህይወት ለመንጠቅ ችሏል፡፡ በ2018 ብቻ እንኳ በትምርት ቤቶች አካባቢ  ተመሳሳይ ጥቃት ሲደርስ ይህ ለ18ኛ ጊዜ ሲሆን፥ ከእነዚህም ውስጥ ስድስቱ በቀጥታ ትምህርት ቤቶች ላይ ያነጣጣረ እንደሆነ የአድቮከሲ የተባለ የአሜሪካ የጥናት ድርጅት ድረ ገፅ ያሳያል፡፡ሚልኪያስ አዱኛለዚህም ነው ፕሬዚዳንት ዶናልድ ትራምፕ ህገ ወጥ የጦር መሳሪያን ሊቆጣጠር በሚችለው ህግ ላይ ተስማምተው ፊርማቸዉን ያኖሩት፡፡ ይህም የትራምፕ ተግባር በብዙዎች ዘንድ አድናቆትን እንዲቸራቸው እያደረገ ነው፡፡ ለዚህ ምክንያቱ ደግሞ ትራምፕ በስልጣን ዘመናቸው ለመጀመሪያ ጊዜ ተግባራዊ እርምጃ ለመውሰድ ስምምነቱ የላቀ ፋይዳ እንደሚኖረው በመነገሩ ነው፡፡በአሜሪካዊያን ዘንድ ይህን ችግር እያባበሱት ነው ተብለው ከተቀመጡት ጉዳዮች መካከልም የመሳሪያዎቹ በቀላሉ ከመገኘትም በተጨማሪ መሳሪያዎቹን የሚገዙት ግለሰቦች የኋላ ታሪካቸው እና አስተዳደጋቸው አለመጠናቱ ነው፡፡  አዳም ላንክ ፎርድ የተባሉ የአሊባማ ዩኒቨርሲቲ የህግ ፕሮፌሰር እንደተናገሩት አብዛኛው የአሜሪካ ወጣቶች ዝናን እንደ አንድ የህይወታቸው መስፈርት አድርገው ይውስዱታል፡፡ለዚህ ድግሞ በአጭር ጊዜ ውስጥ ስማቸዉን ሊያስጠራ የሚችለዉን ስራ ለመስራት ይገደዳሉ፡፡ ከእነዚህ ተግባራት ውስጥ ደግሞ ራስን ጨምሮ በጦር መሳሪያዎች ሰዎችን ማጥቃትን እንደ አንድ አማራጭ አድርገው ይወስዳሉ ብለዋል፡፡አሁን በፍሎሪዳ ትምህርት ቤት ላይ በደረሰው አደጋ የበርካቶች ህይወት በቀላሉ ሲጠፋ በአሜሪካ በርካታ የሰላማዊ ሰልፍ እንደሚደረግ እየተጠበቀም ይገኛል፡፡ ይህንም ለማውገዝ ትራምፕ ስምምነቱን አድርገዋል፡፡ ትራምፕ ከዚህ በተጨማሪ በመሳሪያ ዝውውር ላይ ሳይወሰን ከዚህ ጋር በቀጥታም ሆነ በተዘዋዋሪ ግንኙነት ባላቸው ጉዳዮች ላይ ጥብቅ ቁጥጥር በማድረግ እንደሚሰሩ መናገራቸዉን ቢቢሲ እና ዩሮ ኒውስ ዘግበዉታል፡፡